OTADUI BITERI (EAJ, 2013-10-17):
Eskerrik asko presidente andrea, lehendakaria, sailburu jaunok, legebiltzarkideok. Egun on guztioi.
Botoa azaltzeko txanda honetan parte hartzen dut dakizuen moduan Jaurlaritzak aintzat hartzearen aldeko iritzia eman zuen eta horregatik gure taldearen botoa aldekoa izan behar da. Aldekoa izan da horregatik.
Beharrezkoa da, ezinbestekoa da herritarrek Administrazioan konfidantza izatea gizartearen kohesiorako eta gizarteak ere aurrera egiteko. Konfidantza izatea sinestea Administrazioak arazoak konpontzearen alde lan egingo duela sinestea Administrazioak funtzionamendu gardena, objektiboa eta berdintasunean oinarritutakoa izango duela, hori beharrezkoa da.
Herritarren konfidantza izateko eta berreskuratzeko beharrezkoa da gardentasunean eta partehartzean aurrera egitea, gero eta administrazio hurbilagoa izan dezagun.
EAJren hauteskunde programan konpromisoa hartu genuen administrazio eragingarria eta Euskadi partehartzailea bultzatzeko eta konpromiso horiek aurrera eramateko ekimen ezberdinak proposatzen genituen eta, legegintzako herri ekimenari dagokionez, proposatu genuen beharrezko sinadurak murriztea.
Urkullu lehendakariaren Gobernu programan neurri garrantzitsuak jaso dira, administrazio eraginkorra eta gardena eta administrazio irekia bultzatzeko eta neurri horietarik bi aipatu nahi ditut.
Bata, Euskadiko Herri Administrazioari buruzko Legean herritarren partaidetza indartzeko bideak ezartzea. Lege hau datorren urteko lehen sei hilabeterako aurrikusten du Gobernuak. Bertan jorratuko dira, besteak beste, gardentasuna, informaziorako eskubidea eta partehartzea. Hauek dira, azken finean, Gobernu irekiaren edo Gobernu egokiaren gida-lerroak.
Eta bigarren ekimena, demokraziari eta herritarren partehartzeari buruzko liburu zuri bat prestatzea. Metodologia partehartzailearen bidez aurrera eramango da ekimen hau Innobasque laguntzarekin eta asmoa da ekimen hau datorren urteko bigarren sei hilabeterako edukitzea.
Gogoeta orokor bat egin nahiko nuke Maneiro jaunak aurkeztu digun ekimenaren aurrean. Eta hau da, hain zuzen ere, herritarren partehartzea bultzatzeko helburua duten tresna desberdinak ezin direla modu isolatu batean landu. Alderantziz, gure ustez mota honetako ekimen bat ondo txertatua egon behar da hausnarketa prozesu sakon eta orokor batean.
Eta horretara dator, hain zuzen, ere aipatu berri dudan partehartzeari buruzko liburu zuriaren ekimena. Liburu zuri hori egiteko metodologia partehartzailea izango da uste dugulako mota honetako proposamen bat eredugarria izan behar delako herritarren gogo eta partehartzea eta euren iritzia prozesura ekartzeko.
Eta seguramente, liburu zuri horren ondorioetariko bat izango da ILPa aldatzea, baina agian ez bakarrik mugatuta legegintza ekimenei.
Zergatik ez da ahalmen hori proiektatzen, adibidez, Gobernuak erreglamentuak egiteko daukan ahalmenera? Beno ba hori ikusiko dugu ondorioetan.
Esatea baita ere UPyDk aurkeztutako lege proposamen honek erredakzio tekniko juridiko aldetik okerrak dituela eta ziur naiz ponentzian denbora edukiko dugula ba horiek zuzenketak egiteko edo gure ekarpenak egiteko honen inguruan.
Gero, Euskal Herria Bilduko ordezkariari esatea, beno, egia dela zuek daukazuen partehartze modeloa eta guk daukagun partehartze modeloa desberdina dela.
Zuek bultzatzen duzuen partehartze modelo hori asanblearioa da, non nire ustez beti parte hartu egiten duten betikoek, pertsona gutxik parte hartu egiten dute eta gai askoren inguruan iritzia ematen dutenak.
Gure eredua desberdina da. Guri interesatzen zaigu ahalik eta jenderik gehienak euren iritzia ematea, beldurrik gabe, azpimarratzen dut beldurrik gabe, zeren orain arte badakigu zer nolako esperientziak foro asanbleario horietan.
Gure ereduak pertsonekiko hurbiltasuna bilatu nahi da eta ezaguna delako, gure helburua delako pertsona politika publiko guztien ardatza izatea.
Eta gero aipatu diguzu, Gipuzkoako Foru Aldundiko adibideak ipini dizkiguzu partehartzea nola bultzatzen duzuen eredu lez.
Badakit orain haserretuko zaretela gurekin, zeren saiatuko naiz zuen kontraesan batzuk azaleratzen...